സാമൂഹികഅകലം പാലിക്കാത്തതിന് പെറ്റി നല്കിയതിന് പ്രതികരിച്ചയാള് മോഷണ കേസില് അറസ്റ്റില് ശിഹാബിനെ സംശയമുണ്ടെന്ന പരാതിയില് പറഞ്ഞതോടെ പോലീസ് നടത്തിയ പരിശോധനയില് മോഷണം പോയ ഒരു ചാക്ക് നെല്ല് ശിഹാബിന്റെ വീട്ടില് നിന്ന് കണ്ടെത്തുകയായിരുന്നു. കൊല്ലം: സാമൂഹിക അകലം പാലിക്കാത്തതിന്റെ പേരില് പെറ്റി നോട്ടീസ് നല്കിയപ്പോള് പോലീസിനെതിരെ പ്രതികരിച്ചയാള് മോഷണ കേസില് അറസ്റ്റില്. ചടയമംഗലം സ്വദേശി ശിഹാബാണ് പോലീസ് പിടിയിലായത്. സാമൂഹിക അകലം പാലിക്കാത്തതിന് ഒരു മാസം മുമ്ബ് ശിഹാബിന്, പോലീസ് പെറ്റി നോട്ടീസ് നല്കിയത് ചടയമംഗലം സ്വദേശിനിയായ ഗൗരിനന്ദ ചോദ്യം ചെയ്തത് വാര്ത്തയില് ഇടം നേടിയിരുന്നു. ബാങ്കിന് മുന്നില് ക്യൂ നിന്നപ്പോള് പെറ്റി നല്കിയതുമായി ബന്ധപ്പെട്ടു ശിഹാബും പോലീസും തമ്മില് വാക്കുതര്ക്കം നടക്കുമ്ബോഴാണ് ഗൗരിനന്ദ ഇടപെട്ടത്. സഹോദരന് അബ്ദുള് സലാമിന്റെ വീട്ടില് മോഷണം നടത്തിയതിനാണ് ശിഹാബിനെ പോലീസ് അറസ്റ്റ് ചെയ്തത്. അബ്ദുള് സലാമിന്റെ വീടിന്റെ ടെറസ്സിന്റെ മുകളില് ഉണക്കി മൂന്ന് ചാക്കുകളിലായി സൂക്ഷിച്ചിരുന്ന 36 കിലോ കുരുമുളകും ഒരു ചാക്ക് നെല്ലും കഴിഞ്ഞ ദിവസം മോഷണം പോയിരുന്നു. തുടര്ന്ന് സലാം കടക്കല് പോലീസില് പരാതി നല്കിയിരുന്നു. ശിഹാബിനെ സംശയമുണ്ടെന്ന പരാതിയില് പറഞ്ഞതോടെ പോലീസ് നടത്തിയ പരിശോധനയില് മോഷണം പോയ ഒരു ചാക്ക് നെല്ല് ശിഹാബിന്റെ വീട്ടില് നിന്ന് കണ്ടെത്തുകയായിരുന്നു. പിന്നീട് നടത്തിയ അന്വേഷണത്തില് ശിഹാബ് ഓട്ടോറിക്ഷയില് കുരുമുളക് നിലമേല് മുരുക്കുമണ്ണില് ഉള്ള കടയില് പതിനാലായിരം രൂപയ്ക്ക് വിറ്റതായി കണ്ടെത്തി. പോലീസ് ശിഹാബിനെ കടയില് എത്തിച്ച് കുരുമുളക് കണ്ടെടുത്തു. സമാനമായ കേസില് മുമ്ബ് ജയില്വാസം അനുഭവിച്ചിട്ടുള്ളയാളാണ് ശിഹാബെന്ന് പോലീസ് പറഞ്ഞു. അറസ്റ്റ് ചെയ്ത പ്രതിയെ കോടതിയില് ഹാജരാക്കി റിമാന്ഡ് ചെയ്തു.